**PÁPAKÖRNYÉKI ÖNKORMÁNYZATOK**

**FELADATELLÁTÓ TÁRSULÁS**

**ELNÖKE**

**8541 Takácsi, Petőfi u. 1.**

Előterjesztés

a Pápakörnyéki Önkormányzatok Feladatellátó Társulás

Társulási Tanácsa

2014. szeptember 25-i ülésére

Tárgy: Intézményi térítési díj módosítása.

Tisztelt Társulási Tanács!

Gic Község Önkormányzata azzal a megkereséssel fordult a Társulási Tanácshoz, hogy az önkormányzat házi segítségnyújtás ellátottjai vonatkozásában intézményi térítési díj csökkentése érdekében támogatást állapítana meg.

A támogatás mértéke az intézményi térítési díj 50 %-a lenne.

Jogszabályi környezet:

A szociális igazgatásról és szociális ellátásokról szóló 1993. évi III. törvény (továbbiakban: Szoctv.) 4. § (1) bekezdése ma) pont alapján a helyi önkormányzatok társulása állami fenntartónak minősül.

A Szoctv. 92/B. § (1) bekezdés a) pontja szerint a térítési díj meghatározása a személyes gondoskodást nyújtó szociális szolgáltató, illetve intézmény fenntartójának feladata. Az intézményi térítési díj számításának módját a Szoctv. 115. § (1) bekezdése határozza meg: az intézményi térítési díj a szolgáltatási önköltség és a normatív állami hozzájárulás különbözete. A szolgáltatási önköltség év közben egy alkalommal korrigálható, ha azt a tárgyidőszaki folyamatok indokolják. A Szoctv. 114. § (3) bekezdésben foglaltak alapján ingyenes ellátásban kell részesíteni azt a jogosultat, aki jövedelemmel nem rendelkezik.

A Szoctv. 92. § (1) bekezdésében foglaltak alapján a személyes gondoskodást nyújtó ellátásokról, azok igénybevételéről, valamint a fizetendő térítési díjakról a helyi önkormányzat, ha a fenntartó társulás, akkor a társulási megállapodásban erre kijelölt települési önkormányzat a társulási megállapodásban meghatározottak szerint rendeletet alkot.

A jogalkotásról szóló 2010. évi CXXX. törvény 5. § (1a) bekezdése alapján

„Ha a felhatalmazás jogosultja a helyi önkormányzat képviselő-testülete, társulás esetén - ha a társulási megállapodásban meghatározott feladat- és hatáskör a felhatalmazás tárgyának szabályozására kiterjed - az önkormányzati rendelet megalkotására a társulási megállapodásban kijelölt vagy ennek hiányában a társulás székhelye szerinti helyi önkormányzat képviselő-testülete jogosult. A rendelet megalkotásához a társulásban résztvevő helyi önkormányzat képviselőtestületének hozzájárulása szükséges.”

A Társulási Megállapodás a 8.6. a)-d) pontja a következőket tartalmazza:

a) Az intézményi térítési díjat a Társulási Tanács határozatban fogadja el.

b) A Társulási Tanács által elfogadott intézményi térítési díjat a Társulás szociális alapfeladatot ellátó önkormányzatok illetékességi területére Takácsi Község Önkormányzatának Képviselő-testülete rendeletben állapítja meg.

c) a kötelező szociális alapellátásban részt vevő önkormányzat saját rendeletében az intézményi térítési díj vonatkozásában ellátottak részére, annak csökkentése érdekében támogatást állapíthat meg.

d) A támogatást megállapító önkormányzat polgármestere, a Társulás képviseletében az elnök, valamint a Pápakörnyéki Önkormányzatok Feladatellátó Intézménye a támogatás átutalásáról, elszámolásáról háromoldalú megállapodást köt.

A fent ismertetett jogszabályi előírások, valamint a Társulási Megállapodás alapján Társulási Tanácsnak jelen előterjesztés keretében az intézményi térítési díj elfogadására vonatkozó határozati javaslatot terjesztem elő.

Kérem a Tisztelt Társulási Tanácsot, hogy az előterjesztést megtárgyalni és az alábbi határozati javaslatot elfogadni szíveskedjen.

Takácsi, 2014. szeptember 16.

Kunszt Szabolcs

elnök

**Pápakörnyéki Önkormányzatok Feladatellátó Társulás**

**Társulási Tanács**

**/2014. (IX. 25.) határozata**

1. A Pápakörnyéki Önkormányzatok Feladatellátó Társulás Társulási Tanácsa a személyes gondoskodást nyújtó ellátásokról, a fizetendő térítési díjakról szóló rendelet tervezetét (határozat 1. melléklete) az előterjesztés szerint jóváhagyja.

2. A Társulási Tanács felkéri a munkaszervezeti feladatokat ellátó jegyzőt, hogy a rendeletmódosítás tervezetét, a társulásban részt vevő önkormányzatok részére a hozzájárulásuk megkérése végett küldje meg, azt követően gondoskodjon a rendelet megalkotása végett Takácsi Község Önkormányzata részére történő előterjesztéséről.

3. A Társulási Tanács felkéri a Pápakörnyéki Önkormányzatok Feladatellátó Intézmény vezetőjét, hogy a gondozásban részesülők értesítéséről gondoskodjon.

4. A térítési díj összege Gic Község Önkormányzat illetékességi területén 2014. február 1-től lép hatályba.

Határidő: azonnal

Felelős: Elnök

**1. melléklet**

**Takácsi Község Önkormányzat Képviselő-testülete**

**/2014. (…) önkormányzati rendelete**

**a Pápakörnyéki Önkormányzatok Feladatellátó Társulása**

**által fenntartott szociális ellátások intézményi térítési díjáról**

Takácsi Község Önkormányzat Képviselő–testülete a szociális igazgatásról és szociális ellátásokról szóló 1993. évi III. törvény 92. § (1) bekezdés a) pontja 92/B. § (1) bekezdés a) pontjába kapott felhatalmazás alapján az Alaptörvény 32. Cikk (1) bekezdés a) pontjában, és Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8. pontjában meghatározott feladatkörében eljárva, a társulásban részt vevő önkormányzatok véleményének a kikérésével a következőket rendeli el:

1. § (1) Takácsi Község Önkormányzat Képviselő-testülete a Pápakörnyéki Önkormányzatok Feladatellátó Társulás fenntartásában működő Pápakörnyéki Önkormányzatok Feladatellátó Intézményben a szolgáltatási önköltség és a központi költségvetésről szóló törvényben biztosított támogatás egy főre jutó összegének különbözeteként számított intézményi térítési díjat az alábbiak szerint állapítja meg.

(2) Házi segítségnyújtás:

a) önköltség: 983 Ft/óra

b) normatíva: 723 Ft/óra

c) önköltség normatíva különbözete: 260 Ft/óra

d) intézményi térítési díj: 260 Ft/óra

(3) Házi segítségnyújtás Gic Község Önkormányzat illetékességi területén:

a) önköltség: 983 Ft/óra

b) normatíva: 723 Ft/óra

c) önköltség normatíva különbözete: 260 Ft/óra

d) önkormányzati támogatás: 130 Ft/óra

d) intézményi térítési díj: 130 Ft/óra

2.§ (1) E rendelet kihirdetését követő nap lép hatályba.

(2) A rendelet 1. § (3) bekezdésének rendelkezéseit 2014. február 1-től kell alkalmazni.

Kunszt Szabolcs Pfilfné Bagics Judit

polgármester jegyző